CELEX: 32015D1913
Language: bg
Date: 2015-09-18 00:00:00
Title: Решение (ЕС) 2015/1913 на Съвета от 18 септември 2015 година за подписване от името на Европейския съюз на Конвенцията на Съвета на Европа за предотвратяване на тероризма (CETS № 196)

24.10.2015   
            
            
               BG
            
            
               Официален вестник на Европейския съюз
            
            
               L 280/22
            
         РЕШЕНИЕ (ЕС) 2015/1913 НА СЪВЕТА
   от 18 септември 2015 година
   за подписване от името на Европейския съюз на Конвенцията на Съвета на Европа за предотвратяване на тероризма (CETS № 196)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 83, параграф 1, във връзка с член 218, параграф 5 от него,
   като взе предвид предложението на Европейската комисия,
   като има предвид, че:
   
               (1)
            
            
               В член 23 от Конвенцията на Съвета на Европа за предотвратяване на тероризма (CETS № 196; „Конвенцията“) се предвижда, че тя е открита за подписване от Европейския съюз.
            
         
               (2)
            
            
               На 1 април 2015 г. Съветът упълномощи Комисията да започне преговори по Допълнителния протокол към Конвенцията („Допълнителният протокол“).
            
         
               (3)
            
            
               На 19 май 2015 г. Комитетът на министрите на Съвета на Европа прие Допълнителния протокол. Комисията представи на Съвета на Европейския съюз предложение за решение на Съвета за разрешаване на подписването на Допълнителния протокол от името на Европейския съюз.
            
         
               (4)
            
            
               В член 10 от Допълнителния протокол се предвижда, че той е открит за подписване от страните, подписали Конвенцията.
            
         
               (5)
            
            
               С Рамково решение 2002/475/ПВР на Съвета (1) се установиха общи правила на Съюза относно борбата срещу тероризма. Конвенцията може да засегне тези общи правила или да промени обхвата им.
            
         
               (6)
            
            
               Ето защо Конвенцията следва да бъде подписана от името на Европейския съюз по отношение на въпроси, които попадат в областите на компетентност на Съюза, доколкото Конвенцията може да засегне тези общи правила или да промени обхвата им. Държавите членки запазват своята компетентност, доколкото Конвенцията не засяга общите правила или не променя обхвата им.
            
         
               (7)
            
            
               Ирландия е обвързана от Рамково решение 2002/475/ПВР и поради това участва в приемането на настоящото решение.
            
         
               (8)
            
            
               В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от посочения протокол, Обединеното кралство не участва в приемането на настоящото решение и не е обвързано от него, нито от неговото прилагане.
            
         
               (9)
            
            
               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,
            
         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Европейския съюз на Конвенцията на Съвета на Европа за предотвратяване на тероризма (CETS № 196) по отношение на въпроси, които попадат в областите на компетентност на Съюза, при условие на сключването на посочената конвенция (2).
   Член 2
   Председателят на Съвета е оправомощен да посочи лицето(лицата), упълномощено(и) да подпише(ат) Конвенцията от името на Европейския съюз.
   Член 3
   Настоящото решение влиза в сила в деня на приемането му. Прилага се в съответствие с договорите.
   
      Съставено в Брюксел на 18 септември 2015 година.
      
         
            За Съвета
         
         
            Председател
         
         C. DIESCHBOURG
      
   
   
      (1)  Рамково решение 2002/475/ПВР на Съвета от 13 юни 2002 г. относно борбата срещу тероризма (ОВ L 164, 22.6.2002 г., стр. 3).
   
      (2)  Текстът на Конвенцията ще бъде публикуван заедно с решението за сключването ѝ.